CELEX: 32012R1101
Language: sk
Date: 2012-11-26 00:00:00
Title: Vykonávacie nariadenie Komisie (EÚ) č. 1101/2012 z  26. novembra 2012 , ktorým sa mení a dopĺňa nariadenie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva  Text s významom pre EHP

27.11.2012   
            
            
               SK
            
            
               Úradný vestník Európskej únie
            
            
               L 327/18
            
         VYKONÁVACIE NARIADENIE KOMISIE (EÚ) č. 1101/2012
   z 26. novembra 2012,
   ktorým sa mení a dopĺňa nariadenie (EHS) č. 2454/93, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (1), a najmä na jeho článok 247,
   keďže:
   
               (1)
            
            
               V dôsledku nadobudnutia účinnosti nariadenia Komisie (EÚ) č. 1006/2011 z 27. septembra 2011, ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku (2), sa na plynové a vykurovacie oleje obsahujúce bionaftu vzťahujú nové číselné znaky KN. Tieto zmeny môžu mať vplyv na odvetvie minerálneho oleja, pretože určité postupy miešania v rámci colného uskladnenia a v slobodných pásmach už nie sú povolené ako „obvyklé spôsoby zaobchádzania s tovarom“, pretože ich výsledkom je iný osemmiestny číselný znak KN.
            
         
               (2)
            
            
               Malo by sa nájsť riešenie, ktoré naďalej umožní miešanie plynových alebo vykurovacích olejov, ktoré neobsahujú bionaftu, s plynovými alebo vykurovacími olejmi obsahujúcimi bionaftu, zatriedenými v 27. kapitole KN v rámci colného režimu colné uskladnenie a v slobodných pásmach, ako pred nadobudnutím účinnosti nariadenia (EÚ) č. 1006/2011 z 1. januára 2012.
            
         
               (3)
            
            
               Miešanie plynových alebo vykurovacích olejov s bionaftou by malo byť povolené, aby nebolo nutné oddelené skladovanie oboch typov tovaru. Vzhľadom na doplnkovú poznámku 2 k 27. kapitole kombinovanej nomenklatúry by však získaná zmes mala obsahovať menej než 0,5 % objemu bionafty alebo plynových alebo vykurovacích olejov.
            
         
               (4)
            
            
               Príloha 72 k nariadeniu Komisie (ES) č. 2454/93 (3) by sa preto mala zodpovedajúcim spôsobom zmeniť a doplniť.
            
         
               (5)
            
            
               Zmena a doplnenie by mali nadobudnúť účinnosť so spätnou účinnosťou s cieľom umožniť zánik colných dlhov, ktoré vznikli od 1. januára 2012 v dôsledku zavedenia nových číselných znakov KN.
            
         
               (6)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Príloha 72 k nariadeniu (EHS) č. 2454/93 sa mení a dopĺňa, ako je stanovené v prílohe k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2012.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. novembra 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 302, 19.10.1992, s. 1.
   
      (2)  Ú. v. EÚ L 282, 28.10.2011, s. 1.
   
      (3)  Ú. v. ES L 253, 11.10.1993, s. 1.
   
      PRÍLOHA
      V druhom odseku prílohy 72 sa za bod 14 vkladajú tieto body 14a a 14b:
      
                  „14a.
               
               
                  miešanie plynových alebo vykurovacích olejov neobsahujúcich bionaftu s plynovými alebo vykurovacími olejmi obsahujúcimi bionaftu zatriedenými v 27. kapitole KN s cieľom získať stálu kvalitu alebo kvalitu požadovanú zákazníkom bez zmeny povahy tovaru dokonca aj vtedy, ak by to malo za následok zmenu osemmiestneho číselného znaku KN;
               
            
                  14b.
               
               
                  miešanie plynových alebo vykurovacích olejov s bionaftou takým spôsobom, aby získaná zmes obsahovala menej než 0,5 % objemu bionafty, a miešanie bionafty s plynovými alebo vykurovacími olejmi takým spôsobom, aby získaná zmes obsahovala menej než 0,5 % objemu plynových alebo vykurovacích olejov.“